Predkladacia správa

Návrh zákona, ktorým sa mení a dopĺňa zákon č. 305/2013 Z. z. o elektronickej podobe výkonu pôsobnosti orgánov verejnej moci a o zmene a doplnení niektorých zákonov (zákon o e-Governmente) v znení neskorších predpisov a o zmene a doplnení niektorých zákonov sa predkladá ako iniciatívny návrh.
Cieľom návrhu novely zákona o e-Governmente je upraviť platný právny stav v troch hlavných oblastiach. Prvou oblasťou je úprava podmienok a spôsobu identifikácie a autentifikácie. Filozofia platného právneho stavu zostáva zachovaná, navrhuje sa však jej spresnenie a doplnenie tak, aby pravidlá identifikácie a autentifikácie boli aplikované výlučne na oblasť výkonu verejnej moci a nedochádzalo k výkladovým sporom ohľadom povinnosti ich použitia napr. vo vnútorných procesoch orgánov verejnej moci. S touto oblasťou súvisí aj zavedenie inštitútu autentifikačného certifikátu a centrálneho registra splnomocnení.
Ďalšia oblasť úprav sa týka platenia úhrad orgánom verejnej moci. Pri zachovaní princípu, kedy systém zabezpečuje v prvom rade distribúciu informácie o úhrade, sa navrhuje zjednodušenie procesov a upustenie od niektorých funkcionalít platobného modulu, akými sú napríklad zúčtovanie či párovanie platieb.
 
Tretia oblasť sa týka registrov, kde sa navrhuje upraviť inštitút zdrojového registra a vo väzbe naň upraviť pravidlá referencovania údajov. Poslednou oblasťou sú zmeny, ktoré vyplynuli z potrieb implementácie riešení e-Governmentu za posledné obdobie, ako aj z praxe orgánov verejnej moci, ktoré zavádzajú elektronické služby. Na tieto účely a z týchto dôvodov sa v mnohých oblastiach navrhuje spresnenie platnej právnej úpravy, či jej doplnenie tak, aby v praxi zjednodušila implementáciu riešení, resp. odstránila potenciálne oblasti pre výkladové spory. 
 
Zákon bude mať vplyv na verejné rozpočty rozpočet verejnej správy formou realizácie projektov informatizácie spoločnosti. Výdavky spojené s realizáciou zákona budú zabezpečené jednak v rámci schválených limitov výdavkov jednotlivých rozpočtových kapitol na príslušný rozpočtový rok a jednak z Operačného programu Informatizácia spoločnosti (1. prioritná os). Návrh má pozitívny vplyv a marginálne negatívny vplyv na hospodárenie podnikateľskej sféry a iných právnických osôb a má pozitívny vplyv na informatizáciu spoločnosti. Návrh zákona nemá sociálne vplyvy a nemá ani vplyvy na životné prostredie. Kvantifikácia vplyvov navrhovanej právnej úpravy na štátny rozpočet a na iné relevantné sféry spoločenského života je uvedená v doložke vybraných vplyvov.
 
Návrh zákona bol predmetom skráteného pripomienkového konania, v rámci ktorého bolo vznesených 389 pripomienok, z toho 188 zásadných. Po rozporových konaniach pretrváva rozpor s Úradom pre verejné obstarávanie (1 zásadná pripomienka ohľadom vypustenia novely zákona o verejnom obstarávaní v čl. X).
 
Predložený návrh zákona je v súlade s Ústavou Slovenskej republiky, zákonmi Slovenskej republiky, s medzinárodnými zmluvami a inými dokumentmi, ktorými je Slovenská republika viazaná a s právom Európskej únie.

.